b'\n_START_ARTICLE_\n433 Eros\n_START_SECTION_\nOdkritje\n_START_PARAGRAPH_\nKot eden ve\xc4\x8djih blizuzemeljskih asteroidov je imel Eros v zgodovini astronomije pomembno vlogo. V isti no\xc4\x8di sta ga 13. avgusta 1898 neodvisno odkrila Carl Gustav Witt v Berlinu in Auguste Honor\xc3\xa9 Charlois v Nici._NEWLINE_Witt je z dveurno osvetlitvijo slikal zvezdo Sadalsud (\xce\xb2 Aqr), da bi lahko izmeril lego asteroida 185 Eunika._NEWLINE_Asteroid je dobil ime po gr\xc5\xa1kem mitolo\xc5\xa1kem bogu ljubezni Erosu._NEWLINE_Med opozicijo med letoma 1900 in 1901 so na ve\xc4\x8d krajih po svetu merili paralakso asteroida za dolo\xc4\x8devanje paralakse Sonca, oziroma razdalje Zemlje do Sonca. Rezultate je leta 1910 objavil Hinks v Cambridgeu. Podoben program meritev je spro\xc5\xbeil Jones med bli\xc5\xbenjim preletom asteroida med letoma 1930 in 1931. Vrednost astronomske enote, ki so jo pri teh meritvah dobili, je veljala do leta 1968, ko so uporabili postopke meritev z radarji in dinami\xc4\x8dno paralakso._NEWLINE_Eros je bil med prvimi asteroidi, ki ga je obiskalo vesoljsko plovilo, prvo, ki ga je plovilo obkro\xc5\xbeilo in mehko pristalo na njem. Nasina sonda NEAR Shoemaker se je na Erosov tir vtirila leta 2000, ga obkro\xc5\xbeila, poslikala ve\xc4\x8d slik njegovega povr\xc5\xa1ja, 12. februarja 2001 ob koncu odprave pa je s pomo\xc4\x8djo raketnega pogona pristala na njem._NEWLINE_Telesa lahko na tak\xc5\xa1nem tiru, kot ga ima Eros, obstanejo le nekaj sto milijonov let, potem pa jih zmotijo gravitacijske motnje. Simulacije nakazujejo, da bo lahko Eros pre\xc4\x8dkal Zemljin tir v 2 milijonih let.\n_START_SECTION_\nZna\xc4\x8dilnosti\n_START_PARAGRAPH_\nJe asteroid tipa S, njegove mere pa so pribli\xc5\xbeno 13 \xc3\x97 13 \xc3\x97 33 km. Za asteroidom 1036 Ganimed je drugi najve\xc4\x8dji blizuzemeljski asteroid in pripada skupini blizuzemeljskih asteroidov Amorcev. Pre\xc4\x8dka Marsov tir in je bil prvi znani asteroid, ki pride znotraj Marsovega tira. Eros je eden od redkih blizuzemeljskih asteroidov z najve\xc4\x8djim premerom ve\xc4\x8djim od 10 km. Verjetno je ve\xc4\x8dji od telesa, ki je povzro\xc4\x8dil udarni krater \xc4\x8ciksulub (Chicxulub) na Jukatanu, katerega so povezali z izumrtjem dinozavrov._NEWLINE_Povr\xc5\xa1inska te\xc5\xbenost je odvisna od razdalje to\xc4\x8dke na povr\xc5\xa1ju do masnega sredi\xc5\xa1\xc4\x8da telesa. Erosova povr\xc5\xa1inska te\xc5\xbenost se zelo spreminja, saj ni krogla, ampak telo z obliko podalj\xc5\xa1anega kikirikija ali krompirja. Dnevne temperature lahko dose\xc5\xbeejo do 100\xc2\xa0\xc2\xb0C v prison\xc4\x8dju, no\xc4\x8dne pa skoraj \xe2\x88\x92150\xc2\xa0\xc2\xb0C. Gostota je 2400 kg/m\xc2\xb3, podobno kot gostota Zemljine skorje._NEWLINE_Asteroid Eros obkro\xc5\xbei Sonce v 1,76 leta. Njegov tir ima izsrednost 0,2229, nagnjen pa je za 10,8309\xc2\xb0 proti ekliptiki. Njegov premer je 16,84 km, okrog svoje osi pa se zavrti v 5,270 urah ._NEWLINE_Znanstveniki sonde NEAR so odkrili da je ve\xc4\x8dino velikih skal, nasejanih po Erosovem povr\xc5\xa1ju, izvrgel en krater v trku z meteoritom pred pribli\xc5\xbeno 1 mililijardo leti. Verjetno zaradi tega trka 40 odstotkov Erosovega povr\xc5\xa1ja nima kraterjev s premerom manj\xc5\xa1im od 0,5 km. Najprej so mislili da so ostanki, ki jih je pri trku vrglo v zrak, zapolnili manj\xc5\xa1e kraterje. Analiza gostot kraterjev \xc4\x8dez povr\xc5\xa1je nakazuje da obmo\xc4\x8dja z manj\xc5\xa1o gostoto kraterjev le\xc5\xbeijo 9 km od mesta trka. Nekaj obmo\xc4\x8dij z ni\xc5\xbejo gostoto so na\xc5\xa1li na drugi strani asteroida, vendar \xc5\xa1e vedno v obmo\xc4\x8dju znotraj 9 km._NEWLINE_Predpostavljajo, da so se skozi asteroid \xc5\xa1irili seizmi\xc4\x8dni valovni sunki in spremenili manj\xc5\xa1e kraterje v gru\xc5\xa1\xc4\x8d. Ker ima Eros nepravilno obliko, lahko 9 km pot skozi asteroid dose\xc5\xbee mesta, ki so dlje, \xc4\x8de bi valovi potovali po povr\xc5\xa1ju, kar je vodilo do neenakomernega vzorca gostote kraterjev na povr\xc5\xa1ju._NEWLINE_Eros vsebuje ve\xc4\x8d zlata kot so ga kdajkoli pridelali na Zemlji.\n_START_SECTION_\nVidnost z Zemlje\n_START_PARAGRAPH_\n31. januarja 2012 se je Eros gibal mimo Zemlje na razdalji 0,17867 a.e. (26.729.000 km), njegov navidezni sij pa je bil +8,1 (predviden +8,5). Med redkimimi opozicijami, vsako 81-o leto, kot na primer leta 1975 in 2056, lahko njegov navidezni sij dose\xc5\xbee celo +7,1, kar je svetleje od Neptuna in od kateregakoli asteroida v glavnem asteroidnem pasu, razen Veste, ter redko od Palasa in Iris. Pod tak\xc5\xa1nimi pogoji asteroid navidezno obmiruje, z razliko od normalnih pogojev za telo v heliocentri\xc4\x8dni konjunkciji z Zemljo, ko se nikoli ne giblje vzvratno. Njegova sinodska perioda ve\xc4\x8d kot 846 zemeljskih dni je med najve\xc4\x8djimi od teles v Oson\xc4\x8dju.'